Tony Visconti

Anthony Edward ”Tony” Visconti (s. 24. huhtikuuta 1944 Brooklyn, New York, New Yorkin osavaltio, Yhdysvallat) on yhdysvaltalainen musiikkituottaja ja multi-instrumentalisti. Toisinaan hän myös avustaa tuottamillaan levyillä joko soittaen tai laulaen. 

Tony Visconti nousi yhdeksi 1970-luvun vaikutusvaltaisimmista tuottajista arvostetun työnsä ansiosta David Bowien ja Marc Bolanin ja monien muiden muusikoiden kanssa. Muita merkittäviä Viscontin tuottamia artisteja ovat The Moody Blues, Alejandro Escovedo, Viscontin entinen vaimo Mary Hopkin, Thin Lizzy, Ralph McTell, Sparks sekä Gentle Giant. Pisimpään ja eniten hän on työskennellyt kuitenkin David Bowien kanssa, minkä vuoksi hänestä puhutaan mediassa ensisijaisesti ”Bowien tuottajana”.

 Elämä ja ura 
Brooklynissa New Yorkissa syntynyt Tony Visconti innostui musiikista jo hyvin nuorena. Hän alkoi soittaa ukulelea jo viisivuotiaana ja oppi lukemaan nuotteja ennen kuin tarttui kitaraan teini-ikäisenä. Lopetettuaan lukion 15-vuotiaana hän soitti bändissä nimeltä Ricardo & the Latineers, ja hänestä tuli lopulta yksi New Yorkin klubiskenen huippukitaristeista. 

Liityttyään lounge-yhtyeeseen nimeltä Speedy Garfin Band hän kiersi Yhdysvaltain lounaisosissa ja liittyi myöhemmin The Crewcuts -yhtyeeseen. Esiintyessään Tulsassa Oklahomassa hän tapasi tulevan vaimonsa ja musiikillisen kumppaninsa Siegridin ja palasi hänen kanssaan New Yorkiin. Kaksikko julkaisi nimellä Tony & Siegrid vuonna 1967 muutamia single-levytyksiä. Tämän jälkeen Viscontille tarjottiin tuottajan paikkaa Richmond Organization -levy-yhtiössä. 

Työskenneltyään brittiläisen tuottajan Denny Cordellin kanssa Georgie Famen sessiossa Visconti muutti Lontooseen vuonna 1968. Siellä hän tuotti T. Rexin toisen albumin Prophets, Seers & Sages ja vuotta myöhemmin Bowien Space Oddityn. Seuraavalla vuosikymmenellä hän työskenteli myös muun muassa Badfingerin ja Gentle Giantin kanssa, mutta Bowie ja T. Rex pysyivät hänen uransa keskiössä. Bowielle hän tuotti albumit The Man Who Sold the World, Diamond Dogs ja Young Americans. T. Rexille hän teki peräkkäiset klassikot Electric Warrior ja The Slider.  Laulaja Marc Bolanin kuolema vuonna 1977 päätti T. Rex -yhtyeen uran, mutta Visconti jatkoi yhteistyötään David Bowien kanssa ja teki hänen kanssa niin sanotun ”Berliini-trilogian” (Low, Heroes ja Lodger). Hän työskenteli Bowien kanssa myös Iggy Popin sooloalbumilla The Idiot. 

1980-luvulle tultaessa Visconti laajensi tuotantotyötään uusille alueille ja tuotti albumeita monille eri artisteille, kuten Yes-yhtyeen entiselle laulajalle Jon Andersonille (Animation) sekä post-punk-yhtye Boomtown Ratsille (Mondo Bongo ja V Deep). Vuonna 1980 hän tuotti David Bowien albumin Scary Monsters (And Super Creeps). Vuosikymmenen edetessä hän tuotti The Moody Bluesin vuoden 1986 paluualbumin The Other Side of Life, joka sisälsi hitin ”Your Wildest Dreams”. Hän jatkoi yhteistyötä Moody Bluesin kanssa useilla muillakin albumeilla, ja yhtye säilyi hänen pääprojektinaan vuosikymmenen loppuun saakka. 
vasen|pienoiskuva|326x326px|Tony Visconti soittamassa marraskuussa 2017.
Vaikka Viscontin näkyvyys ja vaikutus vähenivät 1990-luvulla, hän jatkoi ahkerasti tuottamista. Viscontin menneisyyden uroteot inspiroivat yhä lukuisia uusia artisteja. Tämä perintö tunnustettiin julkisesti, kun entinen Stone Roses -kitaristi John Squire pyysi hänet tuottamaan uuden yhtyeensä The Seahorsesin debyyttialbumin Do It Yourself vuonna 1997. Samana vuonna hän työskenteli myös Sparksin kanssa albumilla Plagiarism. 

Visconti työskenteli hiljaisesti mutta vakaasti 2000-luvulla ja kasvatti vaikuttavaa diskografiaansa. Vuonna 2001 hän tuotti Prefab Sproutin albumin The Gunman & Other Stories, ja vuonna 2002 hän teki jälleen yhteistyötä David Bowien kanssa albumilla Heathen, jota seurasi seuraavana vuonna Reality. Samana vuonna hän tuotti Dean & Brittan albumin L’Avventura. Vuonna 2004 hän työskenteli Hugh Cornwellin albumilla Beyond Elysian Fields sekä Manic Street Preachersin albumilla Lifeblood, mutta eniten mediahuomiota herätti hänen vuoden 2006 tuotantonsa Morrisseyn albumille Ringleader of the Tormentors. Hän tuotti myös Kristeen Youngia ja Alejandro Escovedoa. Hän tuotti myös Semi Precious Weaponsin ja Kaiser Chiefsin albumeita. 

Kaikesta tästä huolimatta Bowie säilyi hänen merkittävimpänä yhteistyökumppaninaan, ja he työskentelivät yhdessä Bowien vuoden 2013 paluualbumilla The Next Day. Visconti tuotti myös Bowien viimeiseksi jääneen albumin, vuonna 2016 julkaistun Blackstarin.

 Yksityiselämä 
Erottuaan ensimmäisestä vaimostaan Siegridistä Visconti meni naimisiin walesilaisen folklaulajan Mary Hopkinin kanssa vuonna 1971. He erosivat vuonna 1981. Parilla on kaksi lasta, muusikot Jessica Lee Morgan ja Morgan Visconti. Vuonna 1989 hän meni naimisiin kolmannen vaimonsa May Pangin kanssa. He saivat kaksi lasta ennen kuin erosivat vuonna 2000. Hän on sittemmin ollut avioliitossa laulaja Kristeen Youngin kanssa. 

Lähteet

Viitteet

 Aiheesta muualla 

Luokka:Yhdysvaltalaiset musiikkituottajat
Luokka:Vuonna 1944 syntyneet
Luokka:Elävät henkilöt